Ir-Regolament tal-Kummissjoni (KE) Nru 12/1999
tas-7 ta’ Jannar 1999
li jemenda r-Regolament (KE) Nru 1921/95 li jistipula regoli dettaljati dwar l-applikazzjoni tas-sistema ta’ liċenzi ta’ importazzjoni għal prodotti proċessati minn frott u ħxejjex u li jħassar ir-Regolament (KEE) Nru 3566/90
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2201/96 tat-28 ta’ Ottubru 1996 dwar l-organizzazjoni komuni tas-suq tal-frott u ħxejjex [1], kif emendat l-aħħar bir-Regolament (KEE) Nru 2199/97 [2], u b’mod partikolari l-Artikolu 11(2) tiegħu,
Billi l-Anness tar-Regolament tal-Kummissjoni (KE) Nru 1921/95 [3], kif emendat mir-Regolament (KE) Nru 2427/95 [4], jelenka l-prodotti li għalihom huma meħtieġa liċenzi ta’ importazzjoni u s-sigurtajiet rilevanti; billi l-esperjenza akkwistata minn dawk il-miżuri ta’ kontroll fuq importazzjoni u l-iżvilupp tal-kummerċ u tal-metodi ta’ statistika jippermettu li xi prodotti jitħassru minn dak l-Anness; billi, wara li jitħassru, l-Artikolu 6 tar-Regolament (KE) Nru 1921/95 ma jibqagħlu ebda skop ieħor u għandu jitħassar ukoll;
Billi, skond il-limitu ta’ tariffi għaċ-ċiras qares proċessat li joriġina mill-ex-Repubblika Jugoslava tal-Maċedonja li huwa iffissat fir-Regolament tal-Kunsill (KE) Nru 77/98 [5] u amministrat skond ir-Regolament tal-Kummissjoni (KE) Nru 123/98 [6], il-prodotti li huma skond il-kodiċi NK ex08134095 għandhom jiżdiedu mal-lista ta’ prodotti li għalihom huma meħtieġa liċenzi ta’ importazzjoni u għandhom jiġu iffissati s-sigurtajiet rilevanti;
Billi r-Regolament tal-Kummissjoni (KEE) Nru 3566/90 [7], kif emendat mir-Regolament (KE) Nru 1032/95 [8], jistabilixxi l-lista ta’ prodotti li għalihom japplika l-Artikolu 2(2) tar-Regolament (KE) Nru 1921/95; billi, minn naħa waħda, ir-Regolament tal-Kummissjoni (KE) Nru 2125/95 [9], kif emendat l-aħħar bir-Regolament (KE) Nru 2493/98 [10], jipprovdi għal miżuri oħrajn fir-rigward ta’ faqqiegħ priservat u r-Regolamenti tal-Kummissjoni (KE) Nru 122/98 [11], kif emendat mir-Regolament (KE) Nru 1057/98 [12] u (KE) Nru 123/98 jistabilixxu dispożizzjonijiet fir-rigward ta’ ċiras qares proċessat li joriġinaw mir-Repubbliki ta’ Bosnija-Herzegovina u tal-Kroazja u mill-ex-Repubblika Jugoslava tal-Maċedonja u, minn naħa l-oħra, jidher li mhux meħtieġ li din il-lista tinżamm għall-prodotti u postijiet ta’ oriġini l-oħra; billi, minħabba ċ-ċarezza u l-effiċjenza ta’ amministrazzjoni, r-Regolament (KEE) Nru 3566/90 għandu jiġi mħassar;
Billi l-miżuri provduti f’dan ir-Regolament huma bi qbil ma’ l-opinjoni tal-Kumitat ta’ Ġestjoni tal-Prodotti Proċessati mill-Frott u l-Ħaxix ta’ l-Ikel;
ADOTTAT DAN IR-REGOLAMENT:
Artikolu 1
Ir-Regolament (KE) Nru 1921/95 huwa emendat kif ġej:
1. L-Artikolu 6 huwa mħassar.
2. L-Anness jiġi mibdul bl-Anness ta’ hawn.
Artikolu 2
Ir-Regolament (KEE) Nru 3566/90 jiġi mħassar.
Artikolu 3
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament jkun jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, fis-7 ta’ Jannar 1999.